L'article 14 de la Llei 2/1993, de 5 de març, de foment i protecció de la cultura popular i tradicional i de l'associacionisme cultural, crea el Consell de la Cultura Popular i Tradicional com a màxim òrgan de caràcter consultiu del Departament competent en matèria de cultura en l'àmbit de la cultura popular i tradicional.
Aquest Decret té per finalitat desenvolupar la regulació del Consell de la Cultura Popular i Tradicional pel que fa a la composició, funcions, organització i funcionament.
D'acord amb el dictamen de la Comissió Jurídica Assessora, a proposta del conseller de Cultura i Mitjans de Comunicació i d'acord amb el Govern,
S'aprova el Reglament del Consell de la Cultura Popular i Tradicional, que s'insereix a continuació.
Barcelona, 26 d'octubre de 2010
El Consell de la Cultura Popular i Tradicional és el màxim òrgan consultiu del Departament competent en matèria de cultura en les matèries regulades per la Llei 2/1993, de 5 de març, de foment i protecció de la cultura popular i tradicional i de l'associacionisme cultural, i té per finalitat contribuir al millor desplegament de la cultura popular i tradicional i facilitar el compliment de les funcions que té encomanades el Centre de Promoció de la Cultura Popular i Tradicional Catalana.
El Consell de la Cultura Popular i Tradicional té la seva seu en la del Centre de Promoció de la Cultura Popular i Tradicional Catalana.
Són funcions del Consell de la Cultura Popular i Tradicional:
a) Assessorar el Centre de Promoció de la Cultura Popular i Tradicional Catalana en l'exercici de les seves funcions.
b) Emetre informe preceptiu sobre la declaració de festes i elements festius d'interès nacional i sobre la declaració d'associacions i fundacions d'interès cultural.
c) Emetre informe sobre les propostes a incloure en la llista representativa del patrimoni cultural immaterial de la humanitat, que fa pública el Comitè Intergovernamental per a la Salvaguarda del Patrimoni Cultural Immaterial de la UNESCO.
d) Proposar al Centre de Promoció de la Cultura Popular i Tradicional Catalana les accions que consideri convenients per a la protecció i la difusió de la cultura popular i tradicional i per al suport a l'associacionisme cultural, amb especial atenció a la visualització de la contribució de les dones en aquest àmbit.
e) Elaborar un informe anual sobre l'estat de la cultura popular i tradicional a Catalunya, que incorpori la perspectiva de gènere i de les dones en la seva elaboració, i a tal efecte indiqui les repercussions o l'impacte de les actuacions realitzades amb relació a dones i homes.
f) Aprovar la memòria anual d'activitat del Consell de la Cultura Popular i Tradicional i trametre-la al Centre de Promoció de la Cultura Popular i Tradicional Catalana perquè sigui publicada.
g) Proposar la modificació del seu Reglament.
h) Qualsevol altra que li encomani la persona titular del Departament competent en matèria de cultura.
—1 El Consell de la Cultura Popular i Tradicional és integrat per la presidència, per les vocalies i per la secretaria.
—2 La presidència del Consell és nomenada d'acord amb el que estableix la Llei 2/1993, de 5 de març, de foment i protecció de la cultura popular i tradicional i de l'associacionisme cultural.
—3 Les vocalies son exercides per un màxim de vint persones.
Són nomenades per la persona titular del Departament competent en matèria de cultura entre persones de reconegut prestigi en l'àmbit de la cultura popular i tradicional i de l'associacionisme cultural.
El nomenament pot preveure la designació d'una persona suplent per als supòsits d'absència, vacant o malaltia.
S'ha de tendir a una composició equilibrada entre homes i dones, amb l'objectiu d'assolir la paritat de gènere.
—4 La secretaria recau en una persona tècnica del servei competent en matèria de patrimoni etnològic del Centre de Promoció de la Cultura Popular i Tradicional Catalana, nomenada per la persona titular del Departament competent en matèria de cultura.
—5 Els nomenaments de les persones membres del Consell de la Cultura Popular i Tradicional han de ser publicats al Diari Oficial de la Generalitat de Catalunya.
—1 Correspon a la persona que exerceix la presidència del Consell de la Cultura Popular i Tradicional:
a) Dur la gestió i exercir l'alta representació del Consell i del Centre de Promoció de la Cultura Popular i Tradicional Catalana.
b) Acordar la convocatòria de les sessions ordinàries i extraordinàries i la fixació de l'ordre del dia, tenint en compte, si s'escau, les peticions de la resta de membres formulades amb l'anticipació suficient, d'acord amb la persona titular del Departament competent en matèria de cultura.
c) En absència de la persona titular del Departament competent en matèria de cultura, presidir les sessions, moderar el desenvolupament dels debats i suspendre'ls per causa justificada.
d) Informar, si escau, el Ple del Consell de la Cultura Popular i Tradicional Catalana de l'activitat duta a terme pels grups de treball.
e) En cas de presidir les sessions, dirimir amb el seu vot els empats per tal d'adoptar acords.
f) Executar els acords adoptats.
g) Nomenar una persona que exerceixi la secretaria provisional del ple en cas d'absència, vacant o malaltia de la persona que n'és titular.
h) Visar les actes i certificacions dels acords del Consell de la Cultura Popular i Tradicional.
—2 En casos de vacant, absència o malaltia, la persona que exerceix la presidència del Consell de la Cultura Popular i Tradicional és substituïda per la persona vocal més antiga, i si dues o més tenen la mateixa antiguitat, la de més edat.
b) Participar en els debats i deliberacions de les sessions, i exercir el seu dret de vot.
d) Obtenir de la persona que exerceix les funcions de la secretaria del Consell la informació i assistència tècnica necessària per tal de complir les funcions assignades.
a) Assistir a les sessions del Consell, amb veu i sense vot.
b) Efectuar la convocatòria de les sessions per ordre de la presidència i trametre la informació necessària per a la deliberació i l'adopció d'acords, si escau.
c) Estendre l'acta de cada sessió del Consell.
d) Vetllar per la custòdia i arxiu de les actes i d'altra documentació relativa al Consell.
e) Rebre els actes de comunicació de les persones membres amb el Consell així com notificacions, peticions de dades, rectificacions o qualsevol tipus d'escrits de què hagi de tenir coneixement derivats de la seva condició.
f) Estendre certificacions dels acords adoptats pel Consell de la Cultura Popular i Tradicional o de qualsevol altra circumstància vinculada a les persones membres d'aquest òrgan col·legiat o a les seves competències.
g) Elaborar la memòria anual d'activitat del Consell de la Cultura Popular i Tradicional.
—1 Les vocalies i la secretaria són nomenades per un període de quatre anys, renovables per quatre anys més.
—2 La renovació de les vocalies s'efectua per meitats cada dos anys.
Les persones membres del Consell de la Cultura Popular i Tradicional que no tinguin la consideració de personal al servei de l'Administració de la Generalitat o d'entitats dependents o vinculades tenen dret a percebre les indemnitzacions per raó del servei per l'assistència a les sessions del Ple, d'acord amb el que estableix la normativa.
El Ple és l'òrgan consultiu superior de decisió del Consell de la Cultura Popular i Tradicional i és integrat per la presidència, les vocalies i la secretaria.
El Ple pot acordar crear grups de treball, amb la composició i les funcions auxiliars que determini.
La presidència i la secretaria del grup de treball que es constitueixi són designades pel mateix grup de treball d'entre les persones membres.
—1 El ple del Consell s'ha de reunir, de manera ordinària, com a mínim tres vegades l'any, i de manera extraordinària tantes vegades com sigui necessari.
El Ple és convocat a iniciativa de la presidència o quan ho sol·liciti una tercera part de les persones membres.
—2 Els grups de treball es reuneixen quan siguin convocats per la Presidència corresponent.
—3 Les convocatòries de les sessions s'han de notificar a les persones membres amb una anticipació mínima de cinc dies hàbils, llevat dels casos d'urgència apreciats per la presidència corresponent, en els quals la convocatòria s'ha de fer amb una anticipació mínima de quaranta-vuit hores.
—4 El Ple i els grups de treball poden acordar que les convocatòries s'efectuïn mitjançant correu electrònic.
—5 La presidència del Ple i dels grups de treball pot decidir que assisteixin a les sessions persones expertes per assessorar respecte dels assumptes inclosos en l'ordre del dia, amb veu però sense vot.
Règim de constitució i d'adopció d'acords
—1 El Ple i els grups de treball s'entenen vàlidament constituïts quan hi concorrin almenys la presidència, la secretaria i la meitat com a mínim de les vocalies del Consell, en primera convocatòria.
En segona convocatòria, mitja hora més tard, la reunió és vàlida amb l'assistència de la presidència, la secretaria i un terç de les vocalies.
—2 No pot ser objecte de deliberació o acord cap assumpte que no estigui inclòs en l'ordre del dia, llevat que siguin presents a la sessió totes les persones membres de l'òrgan i es declari la urgència de l'assumpte amb el vot favorable de la majoria.
—3 Per a l'adopció dels acords és necessari el vot favorable de la majoria simple de les persones assistents.
Per aprovar la proposta de modificació d'aquest Reglament, l'informe anual sobre l'estat de la cultura popular i tradicional i la memòria anual d'activitat del Consell cal el vot favorable de la majoria absoluta de les persones membres del Ple.
En tot allò no previst per aquest Reglament, s'aplica supletòriament la normativa sobre el funcionament dels òrgans col·legiats de l'Administració de la Generalitat.
Renovació de les persones membres del Ple
La meitat de les vocalies el nomenament de les quals s'efectuï per primera vegada en aplicació d'aquest Decret cessen al cap de dos anys i la resta, als quatre anys.
La determinació del primer grup es fa per sorteig.